El figà el xe na giàndoła estramural anfìcrina catada sóto del diaframa, infrà sto qua e el colon trasverso e el stómego. En proiesion su ła parete adominal de vanti el corisponde prinsipalménte al'ipocondrio de drita e in parte al'epigastrio e al'ipocondrio de sanca. El xe l'òrgano più grando del corpo uman daspò ła pełe. El xóga un rólo fondamental inte el metabołismo e el fa na serie de asion infrà łe cuałe l'imagaxenaménto del glicogeno, ła sìntexe de łe proteine del plasma e ła purificasion del sangue. El crea ła biłe, inportante inte i procesi de ła digestion e el xe fin al sesto méxe de vita drénto al ùtero el più importante òrgano emopoetico ; in caxo de splenectomia, el figà el pol torse ła funsion de far el sangue co che el corpo el se cata sénsa milsa. Łe parołe che łe revarda el figà łe ga spéso l'agetivo "epàtego" o el prefiso "epato-", dal nome in łéngua greca del figà, , ; el só nome in vèneto el salta fóra invese dal łatin , na rexeta che ła piaxeva 'ntel'antiga Roma, che ła gera fata drio ingrasar, inpinar o cuxinar el figà d'oca co dei fighi.